Úrvalsdeildarlið Stjörnunnar , Tindastóls og Vals tryggðu sér öll sæti í átta liða úrslitum bikarkeppni karla körfuknattleik , Geysisbikarsins , í kvöld . Stjarnan vann stórsigur í Garðabænum gegn 2. deildarliði Reyni frá Sandgerði 123 : 59 en Garðbæingar leiddu með 55 stigum í hálfleik , 75 : 20 . Tómas Þórður Hilmarsson var stigahæstur í liði Stjörnunnar með 19 stig , þrjú fráköst og fimm stoðsendingar . Guðmundur Auðun Gunnarsson var atkvæðamestur hjá Reyni Sandgerði með 21 stig . Þá vann Tindastóll 91 : 55 - sigur gegn Álftanesi á Sauðárkróki en sigur Sauðkræklinga var afar öruggur . Tindastóll leiddi í hálfleik , 54 : 28 , og fyrstu deildarliðið var aldrei líklegt til þess að koma til baka í síðari hálfleik . Sinisa Bilic skoraði 17 stig fyrir Tindastól og tók fjögur fráköst . Hannes Ingi Másson var næst stigahæstur með 14 stig . Samuel Prescott Jr. var atkvæðamestur í liði Álfanes með 20 stig , fjögur fráköst og tvær stoðsendingar . Valsmenn unnu svo 97 : 81 - sigur gegn 1. deildarliði Breiðabliks á Hlíðarenda en nokkuð jafnræði var með liðunum , allt þangað til í fjórða leikhluta þegar Valsmenn sigldu fram úr . Frank Aron Booker skoraði 23 stig og gaf fjórar stoðsendingar hjá Valsmönnum og Philip Alawoya kom þar á eftir með 22 stig . Hilmar Pétursson fór mikinn í liði Blika , skoraði 29 stig og tók 10 fráköst , en það dugði ekki til .